পরিকল্পনা অনুযায়ী নদীর পাড় ধরে এগোতে থাকে তিন প্লাটুন। তারিখ ছিল ১২ ডিসেম্বর। তিনি নদীর কাছের বাঙ্কারগুলোর ওপর মর্টারের গোলা ফেলার জন্য মর্টার প্লাটুনকে নির্দেশ দেন। কিন্তু সুরক্ষিত বাঙ্কারগুলোকে তেমনভাবে ঘায়েল করা যাচ্ছিল না। জাহাঙ্গীর চিন্তিত হন। তিনি অন্যদের সঙ্গে আলোচনা করেন। ঠিক হয়, তিনি নিজে একটি প্লাটুন নিয়ে নদী পার হয়ে অপর পাড়ে যাবেন। সেখান থেকে আক্রমণ করা হবে। সিদ্ধান্ত অনুযায়ী জাহাঙ্গীর তাঁর প্লাটুন নিয়ে বারঘরিয়ার দক্ষিণে রেহাইচরের কাছে গিয়ে নৌকায় করে নদী পার হন। তারপর পাড় ধরে হেঁটে চাঁপাইনবাবগঞ্জ শহরে পৌঁছান।